r

Tricolorii, start ratat în Liga Națiunilor

Tricolorii, start ratat în Liga Națiunilor

Echipa națională de fotbal a României a dezamăgit la primul meci disputat în Liga Națiunilor. Tricolorii au încheiat la egalitate, 0-0, cu Muntenegru, într-un meci disputat la Ploiești, fără spectatori. Evoluția echipei pregătite de Cosmin Contra a fost una modestă, nereușind să pună probleme unui adversar care a venit la Ploiești fără șase titulari și care, mai mult, a rămas cu un om în minus din minutul 77, Mugosa fiind eliminat.

România l-a pierdut după prima jumătate de oră pe căpitanul Vlad Chiricheș, care s-a accidentat și n-a mai putut continua partida. Mai mult, în repriza secundă, Pintilii a acuzat și el dureri musculare și a părăsit terenul.

Următorul meci al tricolorilor din Grupa 4, Divizia C, a Ligii Națiunilor va avea loc luni, la Belgrad, împotriva Serbiei (ora 21.45, în direct la Pro TV), echipă care, vineri, a câștigat cu 1-0 pe terenul Lituaniei.

România: Tătărușanu – Benzar, Chiricheș (29 Bălașa), Săpunaru, Bancu – Pintilii (72 Anton), Stanciu – Chipciu, Maxim, Mitriță (68 Budescu) – Keșeru.

Antrenor: Cosmin Contra

Muntenegru: Petkovic – Stojkovic, Savic, Simic, Tomasevic – Scekic (74 Kosovic), Vukcevic – Boljevic, (81 Beciraj) Ivanic, Jovovic – Mugosa.

Antrenor: Ljubisa Tumbakovic

Arbitru: Ivan Kruzliak (Slovacia)

MUGUR BĂILEȘTEANU

Contents